|  |
| --- |
| Mikas Šumacheris |
|  |
| Pilietybė | Vokietija Vokietis |
| Gimė | 1999 m. kovo 22 d. (24 metai)Vokietijos vėliava Vokietija |
| Formulė 1 |
| Pirmi metai | 2021 m. |
| Komanda | Haas F1 Team, Mercedes |
| Numeris | 47 |
| Startai | 44 (43 startai) |
| Pergalės | 0 |
| Pole poz. | 0 |
| Greič. ratai | 0 |
| Ankstesni čempionatai |
| 2015–201620162017-20182019-20202024 | ADAC Formula 4Italijos F4 čempionatasEuropos Formulė 3Formulė 2FIA ilgų distancijų lenktynių pasaulio čempionatas |
| Čempiono titulai |
| 20182020 | Europos Formulė 3Formulė 2 |

**Mikas Šumacheris** (g. 1999 m. kovo 22 d.) – lenktynininkas iš Vokietijos, lenktyniaujantis Formulės 1 čempionate. Savo karjerą Mikas pradėjo 2008 m. kartingų lenktynėse. 2015 m. jis debiutavo naujame FIA ADAC Formula 4 čempionate. Nuo 2017 m. vokietis dalyvavo Europos Formulės 3 lenktynėse. 2018 m. pelnęs 8 pergales vokietis tapo čempionato nugalėtoju. 2019 m. vokietis perėjo į Formulės 2 čempionatą, kuriame yra „Prema Powerteam" komandos narys. 2020 m. vokietis tapo šio čempionato nugalėtoju.

Nuo 2023 m. M. Šumacheris yra Mercedes komandos pilotas bandytojas.

Mikas yra 7 kartus Formulės 1 čempiono Michaelio Šumacherio sūnus. Taip pat Miko dėdė yra kitas buvęs Formulės 1 lenktynininkas Ralfas Šumacheris.

Karjera
-------

### Kartingai

Savo lenktynininko karjerą Mikas pradėjo 2008 m. kartingų lenktynėse. Siekiant sumažinti visuomenės dėmesį dėl tėvo žinomumo, lenktynėse jis dalyvavo Mick Betsch pseudonimu, pasivadinęs savo mamos mergautine pavarde.

2011 ir 2012 m. M. Šumacheris lenktyniavo KF3 klasėje ir atitinkamai finišavo 9 bei 7 vietose. Tais pačiais metais Euro Wintercup KF3 čempionatuose jis finišavo trečias. 2013 m. jis finišavo trečias šalies kartingų jaunimo čempionate.

2014 m. vokietis pradėjo naudoti naują pseudonimą Mick Junior ir startavo Europos čempionatuose. Tais metais jis liko antras šalies, Europos bei pasaulio čempionatuose. 

### ADAC Formula 4

2014 m. pabaigoje vokietis atliko treniruotes su Jenzer Motorsport komandos Formulės 4 automobiliu. 2015 m. jis startuos su Van Amersfoort Racing komanda naujai sukurtame ADAC Formula 4 čempionate, naudodamas tikrąjį savo vardą. 

2015 m. sezone per 22 lenktynes vokietis pelnė vieną pergalę ir dar kartą finišavo ant podiumo. Jis liko 10-oje bendros įskaitos vietoje.

2016 m. sezoną vokietis pradėjo su nauja komanda – „Prema Powerteam". Jai jis atstovauja ir dar viename čempionate – Italijos Formulės 4.

### Formulė 3

2017 m. M. Šumacheris debiutavo Europos Formulės 3 pirmenybėse su „Prema Powerteam" komanda. Pirmąjį sezoną vokietis vieną kartą finišavo ant podiumo. Jau kitais metais jis pelnė 8 pergales, dar 6 kartus lipo ant podiumo ir tapo čempionu, daugiau nei 50 taškų aplenkęs antru likusį britą Dan Ticktum.

### Formulė 2

2019 m. M. Šumacheris debiutavo Formulės 2 čempionate. Debiutiniame sezone vokietis pelnė 1 pergalę ir galutinėje įskaitoje buvo 12 vietoje.

2020 m. sezone M. Šumacheris išsaugojo vietą „Prema Powerteam" komandoje. Per 24 lenktynes jis pelnė 2 pergales bei dar 8 kartus finišavo ant apdovanojimų pakylos. Jis nugalėjo čempionate 14 taškų aplenkęs britą Callum Ilott.

### Formulė 1

M. Šumacheris Emilijos-Romanijos GP 2022 m.
2019 m. sausio 19 d. Scuderia Ferrari paskelbė, kad M. Šumacheris prisijungia prie komandos jaunųjų pilotų akademijos. Balandžio 2 d. jaunasis vokietis Bahreino bandymų metu pirmą kartą išbandė Formulės 1 bolidą. Pirmą bandymų dieną M. Šumacheris vairavo Ferrari, o antrą dieną – Alfa Romeo automobilį.

2020 m. gruodžio 2 d. vokietis pasirašė sutartį su Formulės 1 „Haas F1 Team" komanda. 2021 m. sezone „Haas" automobilis nebuvo tobulinamas, tad didelę dalį lenktynių šios komandos pilotai būdavo paskutiniai. Vokietis geriausią sezoną rezultatą pasiekė Vengrijos GP, finišavęs 12 vietoje. Sezoną Mikas baigė 19 vietoje, aplenkęs tik savo komandos draugą Nikitą Mazepiną.

Pirmose 2022 m. sezono lenktynėse Bahreine vokietis finišavo 11 vietoje ir pasiekė tuometinį geriausią karjeros rezultatą.

2022 m. Didžiosios Britanijos GP vokietis finišą pasiekė 8 vietoje ir pelnė pirmuosius karjeros taškus. Praėjus savaitei po šių lenktynių vykusiame Austrijos GP vokietis finišavo 6 vietoje ir pasiekė geriausią karjeros rezultatą.

2022 m. lapkričio 17 d. pranešta, kad M. Šumacheris paliks „Haas" komandą.

2022 m. gruodžio 15 d. Mercedes paskelbė, kad vokietis tapo komandos pilotu bandytoju nuo 2023 m. sezono.

### FIA ilgų distancijų lenktynių pasaulio čempionatas

2023 m. pabaigoje buvo paskelbta, kad vokietis prisijungs prie „Alpine" Hypercar klasės komandos 2024 m. FIA ilgų distancijų lenktynių pasaulio čempionato sezonui. Jis lenktyniaus komandoje kartu su Nicolas Lapierre, Ferdinand Habsburg, Paul-Loup Chatin, Matthieu Vaxivière ir Charles Milesi.

Šaltiniai
---------

1. ↑  Mick Schumacher
2. ↑  Mick Schumacher to compete in F2 with Prema Racing in 2019
3. ↑  Schumacher clinches F2 title in 18th place as Daruvala takes first win
4. ↑  The Mercedes-AMG PETRONAS F1 Team is delighted to confirm that Mick Schumacher will join the Team in the role of Reserve Driver for 2023
5. ↑  Schumacher-Sohn Mick: Großer Name, große Erwartungen
6. ↑  Championship standing after PFi (GBR)
7. ↑  Final
8. ↑  Aufstieg in den Formelsport?
9. ↑  Team Archyvuota kopija 2015-04-23 iš Wayback Machine projekto.
10. ↑  Michael Schumacher’s teenage son, Mick, signs deal to race in Formula 4
11. ↑  Mick Schumacher seals European F3 title with second to Vips at Hockenheim
12. ↑  Mick Schumacher to compete in F2 with Prema Racing in 2019
13. ↑  Mick Schumacher joins the Ferrari Driver Academy
14. ↑  Ferrari F1 test driver Mick Schumacher emulates father Michael with strong showing in Bahrain
15. ↑  Mick Schumacher to race for Haas in 2021 as famous surname returns to F1 grid
16. ↑  FORMULA 1 GULF AIR BAHRAIN GRAND PRIX 2022 - RACE RESULT
17. ↑  Mick Schumacher scores his first ever F1 points for Haas at British GP
18. ↑  F1 2022 Austrian GP – Race results
19. ↑  Schumacher and Haas to part ways at the end of 2022
20. ↑  The Mercedes-AMG PETRONAS F1 Team is delighted to confirm that Mick Schumacher will join the Team in the role of Reserve Driver for 2023
21. ↑  Nichol, Jake. „Schumacher to return to full-time racing with WEC programme". *Racing News 365*. Nuoroda tikrinta 2023-11-22.